पहले कांग्रेस के पृथ्वीराज ने कहा था- 10 अगस्त तक शिंदे को रिप्लेस करेंगे पवार
NCP से राज्यसभा सांसद प्रफुल्ल पटेल ने गुरुवार को कहा कि महाराष्ट्र के उप मुख्यमंत्री अजित पवार एक पॉपुलर और दिग्गज नेता हैं, उन्हें आज नहीं तो कल मुख्यमंत्री बनने का मौका जरूर मिलेगा। वो कई सालों से हमारी पार्टी का नेतृत्व कर रहे हैं।
NCP से राज्यसभा सांसद प्रफुल्ल पटेल का मानना है कि महाराष्ट्र के डिप्टी CM अजित पवार लोकप्रिय नेता हैं, इसलिए उन्हें आज नहीं तो कल मुख्यमंत्री बनने का मौका जरूर मिलेगा।
प्रफुल्ल ने नागपुर में यह बात कही। प्रफुल्ल बोले- जो लोग काम करते हैं, उन्हें मौका मिलता ही है। अजित दादा को भी मिलेगा।
दरअसल, 24 जुलाई को कांग्रेस नेता पृथ्वीराज चव्हाण ने दावा किया था कि अजित 10 अगस्त को एकनाथ शिंदे की जगह राज्य के मुख्यमंत्री बनाए जाएंगे।
उन्होंने कहा था कि महाराष्ट्र के CM शिंदे और विधायकों की अयोग्यता पर 10 अगस्त तक फैसला आ सकता है। इसके बाद अजित को सीएम बनाया जाएगा।
देवेंद्र फडणवीस ने चव्हाण के दावे को खारिज किया
24 जुलाई को ही महाराष्ट्र के उपमुख्यमंत्री और भाजपा नेता देवेन्द्र फडणवीस ने चव्हाण के दावे को खारिज कर दिया था। उन्होंने कहा था कि तीनों दल- भाजपा, शिवसेना (शिंदे गुट), NCP (अजित पवार गुट) के तीनों नेताओं को यह स्पष्ट है कि शिंदे ही मुख्यमंत्री बने रहेंगे। राज्य सरकार में कोई बदलाव नहीं होगा।
फडणवीस ने कहा था- किसी को भी अपने मन में कोई भ्रम नहीं रखना चाहिए। अगर विपक्ष ऐसी कोशिश करता है, तो इसका मतलब है कि वे पतंगबाजी कर रहे हैं और उनकी पतंग जल्द ही कटने वाली है।
2 जुलाई को अजित गुट के 9 विधायकों ने ली थी मंत्रीपद की शपथ
2 जुलाई को NCP के 9 विधायक शिंदे कैबिनेट में शामिल हुए थे। इनमें अजित पवार को डिप्टी CM बनाया गया था। वो 13 सालों में 5वीं बार डिप्टी सीएम बने थे।
इसके अलावा 8 अन्य विधायकों छगन भुजबल, धनंजय मुंडे, अनिल पाटिल, दिलीप वलसे पाटिल, धर्मराव अत्राम, संजय बनसोड़े, अदिति तटकरे और हसन मुश्रीफ ने भी मंत्री पद की शपथ ली थी।
NCP के 9 मंत्रियों को मिलाकर महाराष्ट्र में अब 29 कैबिनेट मंत्री हो गए। 14 जुलाई को NCP के सभी 9 मंत्रियों को उनके विभाग भी मिल गए थे।
22 अप्रैल को अजित ने कहा था- 2024 क्यों, अब भी CM बनना चाहता हूं
22 अप्रैल को अजित पवार ने कहा था कि 2024 ही क्यों, अब भी मैं CM बनने की ख्वाहिश रखता हूं। दरअसल, पवार से मीडिया ने सवाल किया था कि क्या वह 2024 के महाराष्ट्र विधानसभा चुनाव में बड़े पद का लक्ष्य रख रहे हैं। इस पर जवाब देते हुए उन्होंने अपनी इच्छा जाहिर की थी।
NCP (शरद पवार गुट) ने बागी विधायकों को निलंबित करने के लिए याचिका की दायर
NCP संस्थापक शरद पवार गुट ने उन 9 विधायकों को अस्थायी तौर पर निलंबित करने की मांग की है, जिन्होंने अजित पवार का समर्थन किया है और शिंदे-फडणवीस सरकार में मंत्री पद की शपथ ली है।
इन विधायकों के खिलाफ NCP विधायक और ग्रुप लीडर जयंत पाटिल ने विधानसभा स्पीकर हाउस में याचिका दायर की है। याचिका में मांग की गई है कि इन विधायकों को अस्थायी तौर पर निलंबित करने की कार्रवाई की जाए।
महाराष्ट्र की राजनीति से जुड़ी ये खबरें भी पढ़ें...
शरद पवार से NCP भी छीन लेंगे अजित: शिंदे को जिस आधार पर मिली थी शिवसेना, अजित के पास वो सब कुछ
अजित पवार ने नेशनलिस्ट कांग्रेस पार्टी यानी NCP और उसके चुनाव चिन्ह पर अपना दावा जताते हुए याचिका दाखिल की है। चुनाव आयोग ने कुछ महीने पहले जिस गणित से एकनाथ शिंदे को शिवसेना सौंपी थी, उस हिसाब से देखें तो NCP अजित पवार को ही मिलेगी। ऐसे मामलों में चुनाव आयोग क्या करता है, यह जानने के लिए पूरी खबर पढ़ें...
अजित ही नहीं, प्रफुल्ल ने शरद पवार को दिया झटका: BJP से गठबंधन में बड़ा रोल, क्या ED-CBI का डर पड़ा भारी
महाराष्ट्र में हुई राजनीतिक उठापटक में सबसे ज्यादा हैरानी शरद पवार के खास प्रफुल्ल पटेल को अजित पवार के खेमे में देखकर हुई। राज्यसभा सांसद प्रफुल्ल पटेल को तो शरद पवार ने कार्यकारी अध्यक्ष बनाया था। वो भी भतीजे पर तवज्जो देकर। आखिर प्रफुल्ल पटेल ने शरद पवार का साथ क्यों छोड़ा, यह जानने के लिए पूरी खबर पढ़ें...
